Йордан Стубел
Писмо от Лисана до Мецана

chitanka.info

Отдавна то било. Веднъж Мецана

получи тази весела покана:

— Добричка моя, хубава Мецано!

Три пъти става ида сутрин рано,

не зная как и де да те намеря,

да те поканя утре на вечеря.

Ще ми гостуват нашенци-другари,

ще дойдат и кумиците ми стари.

Ще викна Кърта, Ежка и Осела,

че може да поканя и Петела.

Затуй бъди и умна, и прилична,

ти, моя Мецо, скъпа и обична.

Наготвила съм агнешка чорбица

и съм натрила люта лютеница.

Един котел сварих със млада леща,

източила съм баница гореща.

Не стигне ли, ще хапнеш от Осела,

а за закуска ще държим Петела.

Че те са мои гости, туй го зная,

ала реших такъв да бъде края.

Речеш ли само, зная, че ще можем

и кърта във търбуха си да сложим.

На Ежка ще простим, и то защото,

ти знаеш, във бодлите му е злото.

И тъй, сега довиждане и чакам,

защото няма време да протакам

таз хубава и весела покана…

Оставам с поздрав,

твоята ЛИСАНА…

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.